नूपुर और राजेश तलवार दोनों पति-पत्नी सन 2008 में अपनी इकलौती पुत्री आरुषि और नौकर हेमराज की हत्या के इलज़ाम में डासना जेल में बंदी रहे। लेखिका द्वारा वर्णित दोनों के व्यक्तित्व, स्वभाव और जेल में उनके रहन-सहन को देखकर एक शातिर और खूंखार अपराधी के रूप में, वह भी अपनी पुत्री के हत्यारों के रूप में उनकी कल्पना कर पाना जैसे सहसा विश्वास ही नहीं होता। लेखिका हमारे समक्ष मानवीय सरोकारों व संवेदना से युक्त वह नजरिया रखती है जिसकी रौशनी में हम सच को नए सिरे से जानने और तलाशने के लिए बेचैन हो उठते हैं। ऐसा मह्सूस होने लगता है जैसे जो तथ्य सामने आये हैं या लाए गए हैं वह हत्या की इस गुत्थी को सुलझाने के लिए नाकाफ़ी हैं। न्यायतंत्र को और अधिक तत्पर, सक्रिय व दुरुस्त होने की जरूरत है।